Document ID: /roh_data/filtered/fineweb-2-filterrobots_roh.jsonl.gz/63867

Sar Christian Candrian fa dapi in tschert temp retschertgas davart ses perdavants da Sagogn. Ses basat aveva maridà Anna Bazell da Sent, ina schlatta ch'è documentada a Sent dapi 1394 cun in tschert Johannis Buschella. Era en Bregaglia ed en Surmeir chattain nus il num Bucella.
Probablamain deriva il num da famiglia dad in paunin dultsch cun ivettas che vegniva preparà da Nadal u da Pasca. Nus enconuschain anc autras schlattas da famiglia che derivan da nums che stattan en connex cun pasterners e pastiziers – sco Panin a Savognin, Brötli a Malans, Beck a Seewis u ils Pfisters da Vuorz. En tudestg mesaun era «pfister» il pled per furner, ina mastergnanza impurtanta.